‘নারী-পুরুষ সকলেরই পরিচ্ছন্নতার বিষয়টা দেখা উচিত’, কঙ্কনা

কলকাতা: গতকাল সোমবার ই এম বাইপাস সংলগ্ন এক অভিজাত হোটেলে পরিষ্কার-পরিচ্ছন্নতা বিষয়ক এক মিশন অনুষ্ঠানে যোগ দিতে কলকাতায় এসেছিলেন অভিনেত্রী কঙ্কনা সেন শর্মা(Kankana Sen Sharma)।
বিভিন্ন সামাজিক ইস্যুতে ‘লাইফ ইন এ… মেট্রো'(Life in a.. Metro) অভিনেত্রীকে বিভিন্ন সময় কথা বলতে শোনা যায়। এদিনের অনুষ্ঠানেও পরিচ্ছন্নতা বিষয়টা যে শুধু নারীকেন্দ্রিক হতে পারে না সে বিষয়ে তিনি উত্থাপন করেন। এ ব্যাপারে তিনি ব্যক্তিগত অভিজ্ঞতা শেয়ার করেন। সমাজ জীবন এমনকি গার্হস্থ্য জীবনেও নারী-পুরুষ সকলেরই এটা মেনে চলা উচিত। তিনি বলেন, আমার একমাত্র পুত্রের বয়স ১৪ বছর। আমি তাকে কিভাবে সর্বক্ষেত্রে পরিষ্কার-পরিচ্ছন্ন থাকতে হবে সে বিষয়ে বোঝানোর চেষ্টা করি। এসব প্রসঙ্গে বলতে গিয়ে তিনি সমাজে প্রচলিত ধারণা যেমন মহিলারাই রান্নাঘরের কাজ করবেন এবং বাড়ির পরিচ্ছন্নতা বজায় রাখবেন সে বিষয়ে তার আপত্তির কথা জানান। পুরুষরা শুধু খাবার খেয়ে উঠে যাবেন থালাটি পরিষ্কার করবেন না এটা হতে পারে না।

আরও পড়ুন:প্রেমিক দেবমাল্যর সঙ্গে বিয়ের পিঁড়িতে বসার প্রস্তুতি নিচ্ছে মধুমিতা!

নারী-পুরুষ সকলেরই পরিচ্ছন্নতার বিষয়টা দেখা উচিত। ‘প্রচলিত পিতৃতান্ত্রিক’ সমাজ ব্যবস্থার কাছে তিনি প্রশ্ন তোলেন! শিশু-কিশোরদের পরিচ্ছন্নতার বিষয় বিশেষভাবে সচেতন করা উচিত বলে তার ধারণা।

এদিন ‘ Nimyle Clean Equal Mission’ অনুষ্ঠানে উপস্থিত ছিলেন সংস্থার সংস্থার  উচ্চপদস্থ পদাধিকারী সঞ্জয় শ্রীনিবাস। তিনি জানান আপাতত শহরাঞ্চলে বাচ্চাদের বিভিন্ন স্কুলে পরিচ্ছন্নতা বিষয়ক এই মিশন চালু হয়েছে। আগামী দিনে গ্রামাঞ্চলেও এই প্রজেক্টকে নিয়ে যাবার ইচ্ছে আছে। দেশের বিভিন্ন অঞ্চলে এই মিশনের সঙ্গে বিভিন্ন সেলিব্রিটিদের যুক্ত করা হচ্ছে। কলকাতায় কঙ্কনা এবং হায়দ্রাবাদের এই মিশনে ভারতীয় টেনিস তারকা সানিয়া মির্জা যুক্ত হয়েছিলেন।

কলকাতা টিভির সঙ্গে কথা বলতে গিয়ে কঙ্কনা জানান যে তার ইন্ডাস্ট্রিতেও তিনি যথেষ্ট পরিষ্কার-পরিচ্ছন্নতা লক্ষ্য করেন না। কাজের সময় আরো বেশি এই বিষয়টির ওপর গুরুত্ব দেওয়া উচিত এবং সচেতন থাকা উচিত বলে অভিনেত্রী মনে করেন।
মা অপর্ণা সেনের(Aparna Sen) পরিচালনায় ২০২১ সালে তৈরি ‘দ্য রেপিস্ট'(The Rapist) ছবিতে অন্যতম প্রধান চরিত্রে অভিনয় করেছিলেন কঙ্কনা। বিভিন্ন আন্তর্জাতিক চলচ্চিত্র উৎসবে প্রশংসিত এবং পুরস্কৃত হলেও এখনো কেন ছবিটি মুক্তি পেল না তা নিয়ে তার কাছে জানতে চাওয়া হয়।
তিনি বলেন, ‘আমি নিজেও যথেষ্ট আগ্রহ নিয়ে অপেক্ষা করছি। বিভিন্ন জায়গায় ছবিটি যথেষ্ট প্রশংসিত হয়েছে। তাই আমিও চাই সাধারণ দর্শকেরা ছবিটা যাতে দেখতে পায়।’

লেখা ও ছবি: অরণ্য সেন